Flip Buys van Solidariteit doen 'n beroep op sy lede om te stem – praag.co.za
Die Solidariteit Beweging het 'n beroep op sy lede, ondersteuners en die breë gemeenskap gedoen om deel te neem aan die algemene verkiesing op 7 Mei 2014. Die Solidariteit Beweging bestaan onder meer uit drie lede-organisasies, naamlik die vakbond Solidariteit, die burgerregte-organisasie AfriForum, en die gemeenskapsorganisasie Helpende Hand. Die drie instellings se 230 000 lede en hul gesinne verteenwoordig sowat 500 000 kiesers.
Flip Buys, voorsitter van die Solidariteit Beweging, sê die beroep om aan die verkiesing deel te neem, kom na 'n vergadering met die Vryheidsfront Plus. "Die gesprek met die VF Plus vorm deel van 'n reeks soortgelyke gesprekke met onder andere die DA en AgangSA. In die gesprek met die VF Plus het die Beweging onder andere sy kommer uitgespreek oor die radikalisering van die ANC, die invloed van regstellende aksie op Suid-Afrika asook die algemene stand van die beskerming van minderheidsregte in die land."
Buys sê die Beweging het tydens sy vergaderings met die onderskeie politieke partye die verwagtinge van sy lede aan die partye oorgedra. "Vir die Beweging se lede is Christelike en gesinswaardes, asook Afrikaners se reg op blywende vryheid, veiligheid, voorspoed, veeltaligheid, die Afrikaanse taal en kulturele vryheid van groot belang. Ons lede streef ook na goeie regering, 'n produktiewe en goed besoldigde arbeidsmag, ware gelykheid sonder ras as maatstaf, en 'n gesonde werksverhouding met die regering.
Buys sê die Beweging het ook 'n beroep op Suid-Afrikaners gedoen om nie net elke vyf jaar aan 'n verkiesing deel te neem nie, maar deurentyd aktief by die burgerlike samelewing betrokke te wees. "Die demokrasie word nie net elke vyf jaar bepaal nie, maar deur hoe mense tussen verkiesings aan die burgerlike samelewing deelneem."
Skrywer Dan RoodtGepubliseer op 24 April 2014 Kategorieë Afrikaanse nuus, NuusSleutelwoord Flip Buys, Solidariteit, stem, verkiesing